|  |  |  |
| --- | --- | --- |
| Sporočilo za javnost |  |  Ljubljana, 18. 12. 2020 |

**Pri Znanstveni založbi Filozofske fakultete Univerze v Ljubljani izšla monografija o psihologiji pandemije**

*Pri Znanstveni založbi Filozofske fakultete Univerze v Ljubljani (UL) je izšla monografija* ***Psihologija pandemije: posamezniki in družba v času koronske krize****, ki ponuja sistematičen pregled najnovejših izsledkov raziskav in raziskovalnih spoznanj o različnih vidikih delovanja posameznikov v času epidemije. Uvršča se v sklop najbolj aktualnih raziskav psiholoških vidikov pandemije covida-19, ki v tem trenutku potekajo po svetu, in poleg ugotovitev o razmerah v Sloveniji prinaša tudi pregled tujih spoznanj.*

Monografija združuje izsledke domačih in mednarodnih raziskav slovenskih avtorjev z različnih področij psihologije, ki so preučevali psihološke vidike soočanja z epidemijo covida-19 in ukrepi za njeno preprečevanje, psihološke posledice epidemije na delovanje človeka ter druge spremembe, ki so jim bili ljudje izpostavljeni v tem času. Delo je znanstveni odziv na aktualne razmere pandemije. Ukvarja se z raziskovanjem njihovih vplivov na počutje in vedenje ljudi tako nasploh kot v posameznih okoljih ali dejavnostih, navaja pa tudi možne ukrepe, ki bi lahko blažili neželene posledice. Avtorji so se raziskovalno ukvarjali s spremembami, ki jih šolanje na daljavo prinaša različnim deležnikom (učencem, študentom, strokovnim delavcem), z vprašanji učinkovitega komuniciranja na delovnem mestu, posledicami epidemije na doživljanje stresa in duševno zdravje ter strahovi in težavami skupin kot so družine in mladi na prehodu v odraslost. V knjigi je predstavljen tudi potek epidemije od njenega začetka do izdaje knjige s psihološkega vidika: kaj je ljudem povzročalo stres, kako so iskali informacije, komu so zaupali, v kolikšni meri so upoštevali ukrepe in kako so zaznavali njihovo opuščanje.

Gre za izjemno pomembno delo za strokovnjake na področju psihologije ter strokovnjake različnih profilov, ki se pri svojem delu srečujejo s psihološkimi vidiki epidemij nalezljivih bolezni, in za vse, ki jih tovrstna aktualna vprašanja zanimajo. Sklepi in zaključne misli posameznih poglavij te monografije pa so lahko koristni za načrtovalce prihodnjih ukrepov ter vse tiste, ki iščejo učinkovite načine spopadanja s posledicami.

Monografija je na voljo na [portalu e-knjige Filozofske fakultete UL](https://e-knjige.ff.uni-lj.si/znanstvena-zalozba/catalog/book/243), dostopna pa je tudi v tiskani obliki v Knjigarni Filozofske fakultete UL. Za recenzijski izvod se lahko obrnete na naslov knjigarna@ff.uni-lj.si.